Diari Oficial de la Generalitat Valenciana


Sumari del DOGV 9625, del 26-06-2023 (2023/7138)

RESOLUCIÓ de 21 de juny de 2023, del director general de l'Institut Valencià de Cultura, per la qual es convoquen subvencions per a la realització de festivals, cineclubs, concursos, jornades, esdeveniments i projectes singulars i ajudes a la promoció de produccions audiovisuals valencianes per a competir en els premis «Goya» i «Óscar» i ajudes a les associacions de caràcter audiovisual de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7138


Data del document
:   21-06-2023

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * Institut Valencià de Cultura
    * ajuda pública

RESOLUCIÓ de 21 de juny de 2023, del director general de l'Institut Valencià de Cultura, per la qual es convoquen subvencions per a la realització de festivals, cineclubs, concursos, jornades, esdeveniments i projectes singulars i ajudes a la promoció de produccions audiovisuals valencianes per a competir en els premis «Goya» i «Óscar» i ajudes a les associacions de caràcter audiovisual de la Comunitat Valenciana.  
 [2023/7138]  
  
Mitjançant l'Ordre 18/2023, de 15 de juny, de la Conselleria d'Educació, Cultura i Esport, per la qual s'aproven les bases reguladores per a la concessió de subvencions per a la realització de festivals, cineclubs, concursos, jornades, esdeveniments i projectes singulars, d'ajudes a la promoció de produccions audiovisuals valencianes per a competir en els premis «Goya» i «Óscar» i d'ajudes a associacions de caràcter audiovisual (DOGV 9621/ 20.06.2023), s'estableixen les bases reguladores per a la concessió de subvencions per a la realització de festivals, cineclubs, concursos, jornades, esdeveniments i projectes singulars, d'ajudes a la promoció de produccions audiovisuals valencianes per a competir en els premis «Goya» i «Óscar» i, també, d'ajudes a les associacions de caràcter audiovisual (d'ara en avant, les bases).  
D'altra banda, el Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix en l'annex únic, i dins de l'objectiu estratègic 2 de l'Institut Valencià de Cultura «Foment de la producció i difusió de les diverses manifestacions artístiques competència de l'Institut Valencià de Cultura», la línia de subvenció per a la millora de la producció audiovisual valenciana.  
De conformitat amb la resolució de la presidenta de l'Institut Valencià de Cultura de 31 de maig de 2023 (DOGV 9615, 12.06.2023), es faculta la persona titular de la Direcció General de l'Institut Valencià de Cultura perquè dicte les resolucions i instruccions que es consideren oportunes per al desplegament i l'aplicació del que es disposa en l'ordre de bases i s'hi delega la resolució d'incidències que puguen produir-se després de la resolució de les ajudes, incloent-hi els errors materials, aritmètics o de fet. Així mateix, es delega expressament en la persona titular de la Direcció General de l'Institut Valencià de Cultura la convocatòria anual de les subvencions reflectides en l'ordre de bases.  
  
En virtut de l'habilitació competencial esmentada, resolc:  
  
Primer. Objecte, finalitat i modalitats d'ajudes  
1. Mitjançant aquesta resolució es convoquen les ajudes destinades a la realització de festivals, cineclubs, concursos sobre aspectes cinematogràfics, jornades, esdeveniments i projectes singulars de caràcter audiovisual, a la promoció de produccions audiovisuals valencianes per a competir en els premis «Goya» i «Óscar» i, també, a les associacions empresarials i de professionals del sector audiovisual a la Comunitat Valenciana.  
2. La concessió de subvencions es portarà a efecte en règim de concurrència competitiva, de conformitat amb l'article 163 de la Llei 1/2015, LHIS.  
3. Les ajudes es concediran d'acord amb els principis de publicitat, transparència, objectivitat, igualtat i no-discriminació i, mitjançant el règim de concurrència competitiva, per a les activitats que es facen entre l'1 de desembre del 2022 i el 30 de novembre del 2023, tots dos inclusivament, excepte en el cas d'ajudes a accions de promoció de produccions valencianes per a participar en els premis «Goya» i «Óscar» per part d'empreses productores, i en aquest cas el període va de l'1 d'octubre del 2022 al 30 de novembre del 2023.  
  
4. Les modalitats previstes en aquesta convocatòria són les següents:  
a) Ajudes per a la realització de festivals. S'entén per festivals de caràcter audiovisual, a l'efecte d'aquesta convocatòria, els certàmens que reuneixen, almenys, les característiques següents: el conjunt de projeccions d'obres audiovisuals i activitats paral·leles obertes al públic formen una unitat programàtica indivisible; la convocatòria comporta la redacció d'unes bases escrites, prèvies i públiques; contenen alguna secció competitiva en què els premis es concedeixen segons el parer d'un jurat o del públic; la duració és almenys de tres dies o jornades i el pressupost és, com a mínim, de 5.000 euros.  
b) Ajudes per a la realització de cineclubs. Per a accedir a aquests ajudes, els titulars dels cineclubs hauran d'organitzar un conjunt de projeccions audiovisuals que no formen part de la programació regular d'un espai cinematogràfic o cultural, durant un període de temps determinat igual o superior a 10 jornades no consecutives, amb uns objectius clars i que no incloguen seccions competitives ni premis. S'entén per cineclubs aquells que contenen aquesta definició en els seus estatuts o escriptura de constitució i aquells que històricament i en edicions anteriors han emprat aquesta denominació en les seues activitats.  
c) Ajudes per a la realització de concursos. S'entén per concursos les proves o competicions de caràcter audiovisual que siguen organitzades per associacions de professionals del sector audiovisual, ajuntaments i altres entitats locals, ens del sector públic instrumental i empreses privades, en què el pressupost siga superior a 2.000 euros i que no incloguen projeccions cinematogràfiques.  
d) Ajudes per a la realització de jornades, esdeveniments i projectes singulars de caràcter audiovisual. S'entén per jornades, esdeveniments i projectes singulars de caràcter audiovisual a l'efecte d'aquesta convocatòria les classes magistrals, els mercats i altres actes dirigits exclusivament a professionals del sector audiovisual organitzats per associacions, ajuntaments i altres entitats locals, ens del seu sector públic instrumental i empreses privades que no formen part d'una altra activitat audiovisual ni siguen activitats pròpies i habituals d'un festival.  
  
També es consideren projectes singulars les accions dutes a terme per empreses productores valencianes a fi de promoure produccions valencianes per a participar en els premis «Goya» i «Óscar». Aquestes activitats hauran de tindre un pressupost mínim superior a 2.000 euros.  
  
e) Ajudes a associacions empresarials i de professionals del sector audiovisual. S'entén per ajudes a associacions empresarials i de professionals del sector audiovisual les que tenen la finalitat de potenciar activitats de promoció i defensa del sector audiovisual, a fi de contribuir a vertebrar-lo en la societat.  
  
Segon. Finançament, distribució i quanties  
1. La quantia total de les ajudes incloses en aquesta convocatòria ascendeix a 654.000 euros procedents de la secció 09, entitat 00072, capítol IV, línia de subvenció S4006000 «Foment d'activitats audiovisuals», del pressupost de despeses de l'Institut Valencià de Cultura per a l'exercici 2023.  
En els termes que s'indiquen en l'article 58 del Reial decret 887/2006 es preveu la possibilitat de fixar una quantia addicional, per un import màxim de 200.000 euros, l'aplicació dels quals a la concessió d'aquesta línia de subvencions no requerirà una nova convocatòria. L'efectivitat de la quantia addicional quedarà condicionada a la declaració de disponibilitat del crèdit en el mateix concepte pressupostari i, en el seu cas, a l'aprovació prèvia de la modificació pressupostària que escaiga, en un moment anterior a la resolució de la concessió de la subvenció.  
L'import referit podrà ser minorat quan en el marc de les polítiques d'estabilitat pressupostària i sostenibilitat financera s'adopten mesures de no disponibilitat que afecten els crèdits de les línies de subvenció que els financen.  
2. L'import previst per a aquesta convocatòria es distribuirà entre les diverses modalitats amb el desglossament següent:  
a) Ajudes a festivals, fins a un import màxim de 334.000 euros.  
Un màxim de 25 ajudes.  
b) Ajudes a cineclubs, fins a un import màxim de 45.000 €. Un màxim de sis ajudes.  
c) Ajudes a la realització de concursos, jornades, esdeveniments i projectes singulars de caràcter audiovisual, fins a un import màxim de 124.000 €. Sense perjudici d'això, 25.000 € d'aquesta quantitat es destinaran a les accions per a la promoció de produccions per als «Goya» i «Óscar». Un màxim de huit ajudes per a jornades, actes i projectes singulars de caràcter audiovisual. Sense límit d'ajudes per a concursos i accions per a la promoció de produccions per als «Goya» i «Óscar»  
d) Ajudes a associacions professionals i empresarials del sector audiovisual, fins a un import màxim de 150.000 €. Un màxim de huit ajudes.  
  
Tercer. Persones beneficiàries i obligacions  
Amb caràcter general i sens perjudici del que es disposa per a cada modalitat d'ajuda, podran ser-ne beneficiàries persones físiques, empreses, ajuntaments i altres entitats locals, com també els ens del seu sector públic instrumental, associacions i entitats sense ànim de lucre que despleguen la seua activitat al territori de la Comunitat Valenciana.  
  
Les persones beneficiàries han de complir els requisits que estableix l'article 5 de les bases.  
Les obligacions de les persones beneficiàries són les que estableix l'article 11 de les bases.  
  
Quart. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualsevol administració o entitat pública o privada, nacional, de la Unió Europea o d'organismes internacionals, tenint en compte que l'import total de les subvencions rebudes no pot ser en cap cas d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat. Si s'escau, caldrà reintegrar l'excés de la subvenció percebuda.  
  
  
Cinqué. Presentació de sol·licituds i termini  
1. El termini de presentació de sol·licituds és de quinze dies hàbils comptadors des de l'endemà de la publicació d'aquesta resolució al Diari Oficial de la Generalitat Valenciana. L'incompliment d'aquest termini determina automàticament l'exclusió del procés.  
2. D'acord amb l'article 14.2 i 3 de la Llei 39/2015, d'1 d'octubre, del procediment administratiu comú de les administracions públiques, la tramitació electrònica serà obligatòria en totes les fases del procediment.  
Com que totes les sol·licituds es presentaran per via telemàtica a través del registre electrònic accessible des de la pàgina web http://ivc.gva.es/, l'entitat o el seu representant haurà de disposar d'algun dels certificats o signatures electròniques que admet aquesta aplicació.  
No seran vàlids en cap cas els documents als quals s'haja d'accedir mitjançant enllaços o adreces webs, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius. Aquests documents es tindran per no presentats.  
  
3. Les sol·licituds hauran d'emplenar-se segons els models normalitzats que s'adjuntaran a la convocatòria i que estaran accessibles a la web http://ivc.gva.es/. Aquests models inclouen l'annex de sol·licitud, l'autobaremació, la fitxa pressupostària i la memòria d'activitat.  
La memòria d'activitat haurà d'incloure la llista o relació de personal contractat per l'associació per a l'exercici habitual de funcions d'organització i manteniment, acompanyada dels RNT i RLC corresponents als 12 mesos anteriors al mes en què es publique la convocatòria; certificat de la persona titular de la secretaria respecte al nombre d'hores setmanals destinades a atendre els socis de manera presencial en locals de l'associació; les activitats fetes en l'exercici anterior, incloent-hi l'elaboració d'informes sectorials, signat per la persona titular de la secretaria de l'associació o de la presidència i el programa de les actuacions fetes i programades corresponents a l'any en curs, incloent-hi tant les activitats ordinàries com les activitats i els actes extraordinaris.  
  
No es tindran en compte ni es valoraran els mèrits i els aspectes que han de ser objecte de valoració que no estiguen inclosos en els models normalitzats.  
4. Les sol·licituds hauran de signar-se electrònicament abans de la presentació. Tant la signatura electrònica de la sol·licitud com la presentació per mitjans electrònics en qualsevol dels registres previstos, l'ha de fer el sol·licitant o la persona que tinga capacitat de representació del sol·licitant.  
Les sol·licituds es consideraran efectivament presentades, a l'efecte de la comprovació i el còmput de terminis, en el moment en què la persona que presente la sol·licitud obtinga el justificant de presentació que genere el registre electrònic.  
5. Una vegada examinada la documentació administrativa aportada pels sol·licitants, es publicarà a la web de l'IVC de manera conjunta en forma de llista que inclourà al complet totes les sol·licituds, amb la indicació de les que estan completes, les incompletes, amb indicació de la documentació que falta per aportar o esmenar, i les no admeses a tràmit. Aquesta publicació té caràcter de notificació a l'efecte de computar el termini per a esmenar o completar la sol·licitud presentada.  
El termini per a esmenar les sol·licituds serà de cinc dies hàbils, comptadors des de l'endemà de la publicació de la llista en què s'indicarà, de manera expressa, que si no s'esmena en el termini indicat, es considerarà que es desisteix de la sol·licitud, després de resolució prèvia que haurà de dictar-se en els termes previstos en la legislació del procediment administratiu comú.  
6. La presentació de la sol·licitud implicarà que la persona sol·licitant accepta les bases, les obligacions i les altres condicions concretades en aquesta convocatòria.  
  
Sisé. Documentació que cal aportar i declaracions responsables adjuntes a la sol·licitud  
1. La documentació administrativa que cal presentar juntament amb la sol·licitud serà la següent:  
Si el sol·licitant és una persona jurídica, ha d'aportar l'escriptura o el document públic de constitució i els estatuts de l'entitat inscrits en el registre oficial corresponent, la còpia del NIF i també la documentació que acredite la representació que té el signant de la sol·licitud (document públic o certificat de l'acord que ha adoptat l'òrgan de govern corresponent que aprova sol·licitar aquesta ajuda i faculta el representant per a subscriure la petició).  
Les empreses, siguen autònoms o persones jurídiques, podran acreditar aquesta condició mitjançant una declaració responsable o bé aportar el número d'inscripció en el Registre Administratiu d'Empreses Audiovisuals de la Comunitat Valenciana, o l'alta en l'impost d'activitats econòmiques o en el Cens d'empresaris, professionals i retenidors. A més, en cas de persona jurídica també es podrà aportar l'escriptura pública de constitució o modificació en què així figure; i en el cas de persones físiques, el certificat d'empadronament.  
En el cas que l'empresa sol·licitant siga persona jurídica i no estiga inscrita en el Registre Administratiu d'Empreses Audiovisuals de la Comunitat Valenciana, haurà d'aportar: targeta d'identificació fiscal, escriptura de constitució amb el caixetí d'inscripció en el registre públic corresponent o, si s'escau, certificat expedit pel titular del registre públic en què estiga inscrita, documentació acreditativa de la representació i capacitat amb la qual actua el representant legal.  
  
En el cas que l'entitat sol·licitant siga una associació, haurà de presentar, a més:  
- Acta fundacional o escriptura de constitució o document equivalent i modificacions posteriors si n'hi ha. En el cas d'haver presentat aquesta documentació en la sol·licitud d'ajudes a aquesta modalitat en un exercici anterior, n'hi haurà prou amb una declaració on es comunique que la documentació ja està en poder de l'IVC i que no ha tingut modificacions.  
- Estatuts de l'associació vigents inscrits en el registre corresponent. En el cas d'haver presentat aquesta documentació en la sol·licitud d'ajudes a aquesta modalitat en un exercici anterior, n'hi haurà prou amb una declaració on es comunique que la documentació ja està en poder de l'IVC i que no ha tingut modificacions.  
- Acreditació d'haver depositat els estatuts al depòsit dels Estatuts de les Organitzacions Sindicals i Empresarials de la Comunitat Valenciana o la inscripció al Registre Autonòmic d'Associacions de la Comunitat Valenciana. En el cas d'haver presentat aquesta documentació en la sol·licitud d'ajudes a aquesta modalitat en un exercici anterior, n'hi haurà prou amb una declaració on es comunique que la documentació ja està en poder de l'IVC i que no ha tingut modificacions.  
  
- Llista de membres de la junta directiva de l'entitat que figuren inscrits en el registre corresponent.  
- Certificat de la persona titular de la secretaria de l'associació, de data posterior a la publicació al DOGV d'aquesta convocatòria d'ajudes, amb indicació del nombre de socis de l'entitat, amb la indicació de quants són persones físiques i quants són persones jurídiques. Quan s'opte per la valoració en l'autobaremació caldrà aportar, a més, el percentatge de representativitat estimat de l'associació a la Comunitat Valenciana respecte al sector o sectors que agrupa l'entitat i, també, les dades de què dispose l'associació en què es basa aquest percentatge, o declaració que és l'única associació en el seu àmbit professional a tota la Comunitat Valenciana.  
- Aportacions econòmiques periòdiques dels socis (quotes) de l'any en curs.  
2. El formulari de sol·licitud inclourà les declaracions responsables següents:  
a) Declaració d'ajudes d'Estat: relació i import de les subvencions, ajudes, ingressos o recursos que s'hagen sol·licitat o concedit o que estiguen pendents de percepció per altres administracions o institucions públiques per a la mateixa finalitat, a l'efecte del que es preveu en l'article 14 de la Llei 38/2003, general de subvencions (LGS).  
b) Declaració d'ajudes de minimis de l'exercici fiscal actual i dels dos anteriors.  
c) Declaració d'estar lliure de prohibicions a fi de no incórrer en cap de les causes de prohibició per a obtindre la condició de persona beneficiària especificades en el punt 2 de l'article 13 de l'LGS, situació que s'ha de mantindre durant tot el procediment de tramitació de les ajudes fins que es paguen. Qualsevol circumstància que puga afectar aquesta declaració responsable, al llarg de la duració del procediment de les ajudes, s'ha de comunicar necessàriament a l'IVC tan prompte com ocórrega.  
Declaració de foment d'ocupació de persones amb discapacitat o, si s'escau, declaració de l'exempció d'aquesta obligació, d'acord amb el que es disposa en l'article 7 de la Llei 11/2003, de 10 d'abril, de la Generalitat, sobre l'estatut de les persones amb discapacitat (DOGV 4479, 11.04.2003), i en l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat (DOGV 4907, 21.12.2004).  
e) Declaració responsable en què es declare que l'entitat no està en crisi, segons el que disposen les directrius comunitàries sobre ajudes estatals de salvament i de reestructuració d'empreses en crisi (comunicació de la comissió, 2014/C 249/1, de 31.07.2014) i que no està subjecta a una ordre de recuperació per declaració de la comissió d'ajuda il·legal i incompatible.  
L'IVC podrà requerir, en qualsevol moment del procediment, l'acreditació fefaent dels aspectes que consten en les declaracions responsables presentades.  
3. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa del sol·licitant, l'òrgan gestor del procediment estarà autoritzat a obtindre directament les dades dels documents elaborats per qualsevol administració i que per a aquest procediment són els següents:  
- Certificat de l'Agència Estatal d'Administració Tributària que acredite que està al corrent de les seues obligacions.  
- Certificat de la Tresoreria General de la Seguretat Social que acredite que està al corrent de les seues obligacions.  
- Certificat de l'Agència Tributària Valenciana que acredite que està al corrent de les obligacions tributàries amb la Generalitat.  
  
- Alta en el Cens d'empresaris, professionals i retenidors o, si no, alta en l'impost d'activitats econòmiques (IAE).  
  
En el cas que l'interessat s'opose a les consultes que s'indiquen en l'apartat anterior, haurà d'indicar-ho expressament en el model de sol·licitud i aportar els documents que acrediten que està al corrent d'aquestes obligacions.  
  
Seté. Mitjà de notificació o publicació  
L'IVC cursarà les notificacions per via electrònica a través de l'adreça electrònica habilitada de la persona jurídica o, si no, a través de la carpeta ciutadana del representant de l'entitat o de la persona física sol·licitant.  
Les notificacions es consideraran practicades o rebutjades en els termes que s'indiquen en els articles 40, 41 i 43 de la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren deu dies naturals sense que s'accedisca al contingut de la notificació, es considerarà que s'ha rebutjat i el tràmit de la notificació es considerarà realitzat.  
En tot cas, la resolució de la concessió d'ajudes es publicarà al Diari Oficial de la Generalitat Valenciana, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web de l'IVC (http://ivc.gva.es/).  
De conformitat amb el que s'estableix en l'article 112.3 de la Llei 39/2015, d'1 d'octubre, del procediment administratiu comú de les administracions públiques contra les disposicions administratives de caràcter general, no escau recurs en via administrativa, únicament escau recurs contenciós administratiu de conformitat amb els articles 8, 14 i 46 de la Llei reguladora de la jurisdicció contenciosa administrativa.  
  
  
Huité. Instrucció i valoració  
1. La instrucció del procediment correspondrà al Servei d'Ajudes de l'Institut Valencià de Cultura. L'òrgan instructor podrà sol·licitar als interessats els aclariments i les ampliacions d'informació i documents necessaris per a la tramitació adequada del procediment.  
  
2. L'aportació de documents i la presentació d'al·legacions durant la tramitació del procediment, una vegada començat, es farà de manera telemàtica a través de la seu electrònica de l'IVC, accedint al servei digital d'aportació de document a procediments en tràmit. S'haurà de concretar la convocatòria i modalitat a la qual es presenta i en la descripció caldrà fer referència a l'expedient corresponent.  
  
3. Completada la documentació, les sol·licituds presentades que complisquen els requisits demanats s'ordenaran de més a menys puntuació, segons els criteris de baremació inclosos en les bases que regulen aquesta convocatòria, i s'elaborarà la llista de sol·licituds que seran adjudicatàries de les ajudes amb indicació de l'import de la subvenció.  
  
4. L'avaluació de les sol·licituds la durà a terme una comissió tècnica de valoració. El funcionament de la comissió es regirà segons el que s'indica en l'article 8 de l'ordre de bases.  
5. L'òrgan instructor, en vista del contingut de l'expedient i de l'informe on figuren les actes de la comissió de valoració, formularà la proposta de resolució provisional.  
6. La proposta de resolució haurà d'incloure la llista de sol·licitants per als quals es proposa la concessió de la subvenció i la quantia, i especificar la puntuació obtinguda i els criteris de valoració aplicats per a efectuar-la, com també la proposta de desestimació fonamentada de les altres sol·licituds.  
7. La proposta de resolució provisional es publicarà a la web de l'IVC https://ivc.gva.es/.  
8. Emesa la proposta de resolució provisional, l'interessat podrà presentar-hi les al·legacions que considere oportunes en el termini de cinc dies hàbils.  
9. Les al·legacions es contestaran en un escrit que contindrà la llista de les al·legacions presentades, l'estimació o desestimació d'aquestes al·legacions i els motius pels quals s'han estimat o no. Aquest escrit, que es publicarà a la pàgina web de l'IVC, tindrà caràcter de notificació a l'efecte d'elevar a definitiva la resolució provisional.  
  
  
Nové. Comissió de valoració  
1. L'examen i la valoració de les sol·licituds presentades correspondran a una comissió de valoració composta per:  
- Presidència: titular de la Direcció General de l'IVC o persona en qui delegue.  
- La persona titular del Servei d'Ajudes de l'IVC o, si no, un cap de secció del Servei d'Ajudes de l'IVC o persona en qui delegue.  
  
- Dos tècnics/tècniques de l'Institut Valencià de Cultura proposats per l'òrgan instructor.  
- Dos tècnics d'altres departaments de la Generalitat o d'altres administracions públiques o professionals vinculats a l'àmbit de l'audiovisual, a proposta de l'òrgan instructor i nomenats, tots dos, per l'òrgan competent.  
- Una persona que exercisca la secretaria de la comissió, que actuarà amb veu i amb vot, que haurà d'ocupar un lloc tècnic o administratiu de l'IVC.  
2. La comissió de valoració quedarà constituïda vàlidament amb la presència de les persones que ocupen la presidència i la secretaria i de la meitat almenys dels membres, d'acord amb el que estableix l'article 17.2 de la Llei 40/2015, d'1 d'octubre, de règim jurídic del sector públic (LRJSP). La participació en les reunions pot ser presencial o per mitjans telemàtics.  
3. En allò que no preveu el punt anterior, el funcionament de la comissió s'haurà d'atenir al que estableix, sobre òrgans col·legiats de les diverses administracions públiques, l'article 15 i següents de l'LRJSP.  
4. En la composició de la comissió, pel que fa a professionals o experts de provada qualificació professional, caldrà ajustar-se al que es disposa en la Llei 9/2003, de la Generalitat, de 2 d'abril, per a la igualtat entre dones i homes, i al que disposa l'article 51 de la llei 3/2007, de 22 de març, per a la igualtat efectiva de dones i homes.  
  
5. De conformitat amb l'article 21.3 de l'LRJSP, en la comissió tècnica de valoració podran participar experts que, pels coneixements específics que tinguen, podran valorar aspectes determinats dels projectes presentats i assessorar els membres de la comissió sobre aquests aspectes.  
6. La comissió tècnica de valoració s'ha d'ajustar al que s'estableix en aquestes bases reguladores. El nomenament dels vocals es farà públic a través de la web: http://ivc.gva.es.  
7. Qualsevol comunicació dels sol·licitants o dels interessats en els projectes presentats amb vocals de la comissió tècnica de valoració dels seus projectes amb la finalitat d'aportar apreciacions sobre aquests projectes, sense haver sigut requerida formalment per la comissió, comportarà l'exclusió del projecte de la convocatòria i l'arxivament de la sol·licitud corresponent; sens perjudici de qualsevol altra responsabilitat que puga derivar-se d'aquesta comunicació.  
  
Desé. Criteris de valoració  
Les sol·licituds i els projectes es puntuaran fins a un màxim de 100 punts.  
No podran proposar-se com a beneficiaris els titulars de projectes per als quals s'haja sol·licitat ajuda i que no aconseguisquen com a mínim 50 punts.  
  
1. Ajudes a festivals. L'atorgament de les ajudes s'ajustarà a la valoració dels criteris següents:  
La quantia individualitzada màxima de la subvenció no podrà ser superior a 22.000 €.  
Sense perjudici d'això, l'import de les ajudes no podrà superar el 50 % del pressupost executat l'exercici anterior, en tots els casos, de l'activitat a la qual es destina, sempre que s'haguera realitzat.  
  
1. Si el festival figura en la llista que elabora l'Acadèmia de les Arts i les Ciències Cinematogràfiques d'Espanya o si té el reconeixement d'entitats o xarxes nacionals o internacionals de qualificació de festivals que sol·liciten requisits previs, 5 punts.  
2. Si ha projectat obres del seu programa subtitulades o doblades en valencià o en versió original en valencià, sumarà fins a un màxim de 5 punts segons els criteris següents: si en l'edició anterior del festival s'ha projectat, almenys, el 10 % de les obres o sessions subtitulades o doblades al valencià, o en versió original en valencià sense arribar al 20 %, obtindrà 3 punts. Si aquest percentatge arriba al 20 % o el supera, obtindrà 5 punts. Per al càlcul del percentatge es computarà el nombre d'obres o projeccions. Si no assoleix aqueixos percentatges, no sumarà cap punt ni fracció.  
3. Si té una secció competitiva d'àmbit internacional, 5 punts.  
  
4. Si el festival concedeix premis en metàl·lic o pagaments per selecció, un màxim de 5 punts: 2,5 punts per concedir premis en metàl·lic i 2,5 punts per pagaments per selecció.  
5. Si el festival té convidats nacionals i internacionals, 5 punts.  
  
6. Si en l'edició anterior del festival hi hagué un jurat internacional, 5 punts.  
7. Si el festival segueix una política real de paritat (60 %-40 %), obtindrà fins a un màxim de 5 punts segons la valoració següent respecte a l'última edició:  
2 punts - paritat en la direcció de les pel·lícules programades en seccions competitives.  
1 punt - paritat en els membres del jurat.  
1 punt - paritat en l'equip de producció/direcció del festival.  
1 punt - paritat en els ponents de taules redones, classes magistrals, tallers, etc. que es duguen a terme durant el festival.  
8. Si la difusió de la programació, catàleg o pàgines web es fa en valencià, 5 punts.  
9. Pressupost de despeses de l'activitat. Es valorarà l'import total de la despesa real realitzada pel festival en l'edició de l'any anterior. En el cas de festivals que es fan cada dos anys es tindrà en compte l'última edició. Com més gran siga el pressupost, més alta serà la puntuació que s'obtindrà en la valoració d'aquesta circumstància. Es valorarà fins a un màxim de 20 punts segons el barem següent. De més de 5.000 euros a menys de 10.000: 8 punts. De 10.000 euros a menys de 25.000: 13 punts. De 25.000 euros a menys de 50.000: 16 punts. De 50.000 euros o més: 20 punts.  
10. Nombre d'edicions del festival. Fins a un màxim de 15 punts. Es valorarà amb 1 punt per cada edició del festival realitzada en anys anteriors. No es computarà l'any de la convocatòria.  
11. Si difon les seues activitats en més d'un municipi, de manera que s'amplia el nombre de ciutadans i ciutadanes a qui van dirigides les seues activitats, 5 punts. La difusió ha de ser presencial, no computa la difusió per xarxes socials ni per altres mitjans a distància.  
  
12. La incidència social del festival. Fins a un màxim de 5 punts sobre la base dels aspectes següents:  
La població resident del municipi en què es faça es puntuarà fins a un màxim de 5 punts.  
Es valorarà més que es faça en municipis de menys nombre d'habitants, amb l'objectiu de difondre la cultura en nuclis menuts de població, segons el barem següent:  
Municipis de menys de 5.000 habitants: 5 punts.  
Municipis de 5.000 habitants o més i menys de 20.000: 4 punts.  
  
Municipis de 20.000 habitants o més i menys de 40.000: 3 punts.  
  
Municipis de 40.000 habitants o més i menys de 100.000: 2 punts.  
Municipis de 100.000 habitants o més: 1 punt.  
En el cas que un festival es faça en més d'un municipi, es valorarà el municipi de menys nombre d'habitants. I en cas que es faça en una pedania, es computarà la població de la pedania.  
13. Sostenibilitat: s'obtindran 5 punts si es compleixen dos dels requisits següents.  
1r. Anàlisi o estudis de mesurament de la petjada de carboni o de l'impacte ambiental de l'activitat del festival.  
2n. Contractació d'agents de sostenibilitat (ecomanager o green runner) per al desenvolupament del festival.  
3r. Activitats de formació del personal en matèria de sostenibilitat.  
  
4t. Obtenció de certificats de sostenibilitat del festival per organismes reconeguts.  
5é. Contractació de proveïdors de serveis de missatgeria certificats com a ecològics.  
6é. Instal·lació de contenidors i punts nets que afavorisquen el reciclatge i la reutilització.  
7é. Contribució a projectes per a la compensació de la petjada de carboni o de l'impacte ambiental del festival.  
14. Si té activitats paral·leles destinades a la creació, formació i desenvolupament de nous públics juvenils i infantils, 5 punts.  
  
15. Es valorarà fins a 5 punts que es facen projeccions accessibles a persones amb discapacitat visual i auditiva. Es valorarà que tinguen una pista d'audiodescripció o un sistema de subtitulació especial per a persones amb discapacitat auditiva.  
No podran presentar-se a les ajudes festivals que no hagen fet almenys dues edicions els últims quatre anys anteriors a l'any de la convocatòria.  
2. Ajudes a cineclubs. L'atorgament de les ajudes s'ajustarà a la valoració dels criteris següents:  
La quantia individualitzada màxima de la subvenció no podrà ser superior a 10.000 €.  
Sens perjudici d'això, l'import de les ajudes no podrà superar el 50 % del pressupost executat l'exercici anterior, en tots els casos, de l'activitat a la qual es destina, sempre que s'haguera realitzat.  
  
1. Sessions de cineclub  
Es computarà el nombre de sessions que haja programat el cineclub l'any 2022 amb fins a un màxim de 15 punts segons el barem següent:  
  
Més de 10 sessions i fins a 20: 10 punts.  
Més de 20 sessions: 15 punts.  
2. Pressupost de despeses de l'activitat. Es valorarà l'import total del pressupost del qual haja disposat realment el cineclub l'any 2022, de manera que com més alt siga el pressupost, més alta serà la puntuació que s'obtindrà quan es valore aquesta circumstància. Es valorarà fins a un màxim de 20 punts segons el barem següent.  
De 1.000 euros a menys de 5.000: 10 punts.  
5.000 euros o més: 20 punts.  
3. La incidència social. Fins a un màxim de 10 punts.  
La incidència social es valorarà segons els aspectes següents:  
La població resident del municipi en què se situe puntuarà fins a 10 punts.  
Es valorarà més que se situe en municipis de menor nombre d'habitants amb l'objectiu de difondre la cultura en nuclis menuts de població, segons el barem següent:  
Municipis de menys de 5.000 habitants: 10 punts.  
Municipis de 5.000 habitants o més i menys de 20.000: 8 punts.  
  
Municipis de 20.000 habitants o més i menys de 40.000: 6 punts.  
  
Municipis de 40.000 habitants o més i menys de 100.000: 4 punts.  
Municipis de 100.000 habitants o més: 2 punts.  
En el cas que el cineclub tinga la seu en una pedania es computarà la població de la pedania.  
4. Antiguitat del cineclub. Fins a un màxim de 15 punts.  
Es valorarà amb 0,5 punts cada any d'antiguitat del cineclub. No es computarà en cap cas l'any de la convocatòria.  
5. Nombre de socis o abonats. S'atorgaran 0,5 punts per cada 10 socis. Fins a un màxim de 10 punts  
6. Interés cultural de l'activitat projectada. Es computaran fins a un màxim de 30 punts segons les circumstàncies següents:  
a) Si inclou activitats paral·leles (taules redones, fòrums de debat o trobades amb personal artístic o tècnic de les obres projectades), 5 punts.  
b) Si projecta, almenys, el 25 % d'obres del seu programa en versió original diferent del valencià o del castellà, subtitulades en valencià o en castellà, 5 punts.  
c) Si projecta obres del seu programa en valencià o obres que han rebut ajudes de l'IVC, podrà sumar fins a un màxim de 10 punts segons el barem següent:  
Si el 10 % de les obres del seu programa es projecten doblades en valencià o en versió original en valencià o són obres que han rebut ajudes de l'IVC, sense arribar al 20 %, obtindrà 5 punts. Si aqueix percentatge arriba al 20 % o el supera, obtindrà 10 punts.  
Per al càlcul del percentatge es computarà el nombre d'obres i no el de projeccions. Si no assoleix aqueixos percentatges no sumarà cap punt ni fracció.  
d) Si difon la seua programació, catàleg o web en valencià sumarà 10 punts  
3. Ajudes a concursos. L'atorgament de les ajudes s'ajustarà a la valoració dels criteris següents:  
La quantia individualitzada màxima de la subvenció no podrà ser superior a 10.000 €.  
Sens perjudici d'això, l'import de les ajudes no podrà superar el 50 % del pressupost executat l'exercici anterior, en tots els casos, de l'activitat a la qual es destina, sempre que s'haja realitzat.  
1. Interés i projecció de les activitats  
a) Si el concurs està especialitzat, màxim 15 punts segons les circumstàncies següents:  
Si té com a únics destinataris joves d'edat inferior a trenta anys: 15 punts.  
Alternativament, si té com a únics destinataris professionals de l'escriptura de guions o de la redacció de textos cinematogràfics: 15 punts.  
  
b) La població resident del municipi en què es faça, fins a 15 punts. Es valorarà que es faça en municipis de menys nombre d'habitants amb l'objectiu de difondre la cultura en nuclis menuts de població, amb el barem següent:  
Municipis de menys de 5.000 habitants: 15 punts.  
Municipis de 5.000 habitants o més i menys de 20.000: 12 punts.  
  
Municipis de 20.000 habitants o més i menys de 100.000: 10 punts.  
  
Municipis de 100.000 habitants o més i menys de 300.000: 8 punts.  
  
Municipis de 300.000 habitants o més: 5 punts.  
En el cas que se celebre en una pedania es computarà la població de la pedania. La població que es tinga en compte serà on es faça o es convoque el concurs.  
No es computarà com a dotació econòmica el valor estimat de premis que no siguen en metàl·lic llevat que se'n quantifique l'import en les bases del concurs.  
c) Pressupost destinat a premis, un màxim de 20 punts segons el barem següent:  
Premis amb dotació econòmica de 500 euros o més a menys de 1.000: 10 punts.  
Premis amb dotació econòmica de 1.000 euros o més a menys de 1.500: 15 punts.  
Premis amb dotació econòmica de 1.500 euros o més: 20 punts.  
No es computarà com a dotació econòmica el valor estimat de premis que no siguen en metàl·lic llevat que se'n quantifique l'import en les bases del concurs.  
2. La implicació d'altres institucions públiques i privades mitjançant ajuda econòmica en metàl·lic o cogestió d'activitats es computarà fins a un màxim de 20 punts segons els criteris següents:  
Per aportacions econòmiques superiors a 1.000 euros: 20 punts.  
Per aportacions econòmiques de 500 a 1.000 euros: 15 punts.  
Per cogestió d'activitats d'institucions públiques o privades: 5 punts.  
S'haurà d'acreditar la concessió de l'ajuda, l'òrgan concedent i l'import o l'acord, el compromís o la resolució per la qual es compromet a la participació en la gestió de les activitats.  
3. Presència del valencià en el projecte presentat i en l'execució: promoció, publicitat, publicacions, convocatòries i activitats de divulgació. Fins a un màxim de 5 punts.  
Si les bases del concurs es publiquen en valencià o se'n fa difusió en valencià a través de qualsevol publicitat o de xarxes socials, 5 punts.  
  
4. Viabilitat econòmica del projecte. Es valorarà fins a un màxim de 10 punts.  
Es valorarà la relació percentual que hi ha entre el pressupost del concurs, d'una banda, i la suma de les aportacions públiques i privades que s'acrediten, incloent-hi les de la mateixa entitat organitzadora, sense comptar l'ajuda de l'IVC. S'assignaran 2,5 punts per cada 10 % que aqueixes aportacions representen sobre el pressupost total fins a un màxim de 10 punts.  
Hauran d'acreditar-se els compromisos d'inversió, la solvència de l'entitat organitzadora o justificar les expectatives de finançament que es declaren.  
5. Antiguitat del concurs. Fins a un màxim de 15 punts.  
Cada any d'antiguitat del concurs es valorarà amb 1 punt. L'any de la convocatòria no es computarà en cap cas  
4. Ajudes a la realització de jornades, esdeveniments i projectes singulars. L'atorgament d'aquestes ajudes s'ajustarà a la valoració dels criteris següents:  
La quantia individualitzada màxima de la subvenció no podrà ser superior a 20.000 €.  
Sens perjudici d'això, l'import de les ajudes no podrà superar el 50 % del pressupost executat l'exercici anterior, en tots els casos, de l'activitat a la qual es destina, sempre que s'haguera realitzat.  
  
1. Participació de professionals.  
Si hi participen, com a ponents, professionals d'altres comunitats autònomes i professionals d'altres països, fins a un màxim de 15 punts segons el barem següent:  
Si hi participen professionals d'altres comunitats autònomes: 5 punts.  
Si hi participen professionals d'altres països: 15 punts.  
  
2. La implicació d'altres institucions públiques i privades, mitjançant aportacions econòmiques en metàl·lic o cogestió d'activitats o cessió d'espais per al desenvolupament de l'activitat, es computarà fins a un màxim de 25 punts segons els criteris següents:  
Per cogestió en l'organització de les activitats o cessió gratuïta d'espais: 5 punts.  
Per aportacions econòmiques de 1.000 a 5.000 euros: 10 punts.  
  
Per aportacions econòmiques de 5.000 a 10.000 euros: 15 punts.  
Per aportacions econòmiques de més de 10.000 euros: 25 punts.  
S'haurà d'acreditar la concessió de l'ajuda, l'òrgan concedent i l'import o l'acord, el compromís o la resolució per la qual es compromet a la participació en la gestió de les activitats o se cedeixen espais.  
4. La presència del valencià en la realització o en la promoció de l'activitat (publicitat, publicacions, convocatòria i xarxes socials): 10 punts.  
5. Pressupost de l'activitat. Es valorarà fins a un màxim de 25 punts segons el barem següent:  
De més de 2.000 euros a 10.000: 10 punts.  
De més de 10.000 euros a 25.000: 15 punts.  
De més de 25.000 euros a 50.000: 20 punts.  
Més de 50.000 euros: 25 punts.  
6. Interés i projecció de les activitats  
Interés de la jornada per al sector audiovisual. Es valorarà el fet que siga un acte singular i que no existisquen més jornades amb la mateixa temàtica, el suport d'associacions professionals vinculades directament a l'acte i la qualitat del projecte i els organitzadors. Fins a un màxim de 25 punts.  
5. Ajudes a la promoció de produccions audiovisuals valencianes per a competir en els premis «Goya» i «Óscar». S'ajustaran als criteris següents:  
La quantia individualitzada màxima de la subvenció no podrà ser superior a 10.000 €.  
1. Interés i projecció de les activitats.  
Es valorarà l'estrena en sales, el nombre de seleccions per a festivals i els premis obtinguts per la producció fins a un màxim de 50 punts segons els criteris següents:  
Estrena comercial en més de 10 sales: 15 punts. Estrena comercial en més de 30 sales: 30 punts.  
Selecció en festivals: 2,5 punts per la participació en cada festival nacional i 3 punts per la participació en cada festival que es faça fora d'Espanya, fins a un màxim de 10 punts.  
Premis: 5 punts per cada premi obtingut per la pel·lícula en qualsevol dels festivals en què ha participat, fins a un màxim de 10 punts.  
  
Si es computa el premi en un festival, no podrà computar-se la participació de l'obra premiada en el mateix festival.  
S'hauran d'aportar les dades oficials de l'estrena en sales que consten en l'ICAA.  
Els premis i les participacions es podran acreditar mitjançant captures de pantalla de la web de l'Acadèmia o del festival, documents expedits per l'Acadèmia o per l'organització del festival corresponent que certifiquen el premi o la participació, mitjançant notícies de premsa o amb fitxes de l'ICAA en què figuren les participacions i els premis.  
2. Aportacions econòmiques en metàl·lic d'institucions públiques i privades.  
Es computarà fins a un màxim de 20 punts segons els criteris següents:  
En el cas de curtmetratges:  
Si la suma de les ajudes rebudes és igual o superior a 5.000 euros i inferior a 10.000: 10 punts.  
Si la suma és de 10.000 euros o superior: 20 punts.  
En el cas de llargmetratges:  
Si la suma de les ajudes rebudes és igual o superior a 50.000 euros i inferior a 100.000: 10 punts per cada ajuda.  
Si la suma és de 100.000 euros o superior: 20 punts.  
S'haurà d'acreditar la concessió de l'ajuda, l'òrgan concedent i l'import en cas d'aportacions d'institucions privades. A aquest efecte es computaran les ajudes de l'IVC.  
L'IVC podrà requerir la documentació acreditativa de l'abonament efectiu de les ajudes esmentades.  
3. Repercussió i foment en els professionals valencians. Fins a un màxim de 5 punts.  
Si el director o directora de l'obra audiovisual és valencià/ana: 5 punts.  
Si el/la guionista és valencià/ana: 2,5 punts.  
Si el productor/a és valencià/ana: 2,5 punts.  
A aquest efecte, tenen la condició de valencians els qui han nascut a la Comunitat Valenciana i també els ciutadans de la Unió Europea empadronats com a residents almenys durant un any a la Comunitat Valenciana.  
Si hi ha més d'un professional en aquestes categories i no tots són valencians, la puntuació es prorratejarà.  
S'haurà d'aportar una declaració responsable de la condició de valencià signada pels professionals respectius indicats. Així mateix, l'empresa sol·licitant aportarà una llista dels crèdits tècnics de la pel·lícula.  
4. Versió original en valencià.  
Si la versió original de l'obra està qualificada per l'ICAA com a versió en valencià sumarà 5 punts.  
S'haurà d'aportar el certificat de qualificació.  
5. Pressupost de l'obra. Es valorarà fins a un màxim de 20 punts.  
  
Curtmetratges:  
Fins a 40.000 euros: 10 punts.  
Més de 40.000 euros: 20 punts.  
Llargmetratges de ficció i animació:  
Fins a 300.000 euros: 10 punts.  
Més de 300.000 euros i fins a 1.000.000: 15 punts.  
Més d'1.000.000 d'euros: 20 punts.  
Llargmetratges documentals:  
Fins a 150.000 euros: 10 punts.  
Més de 150.000 euros: 20 punts.  
6. Les ajudes a associacions professionals s'ajustaran a la valoració dels criteris següents:  
La quantia individualitzada màxima de la subvenció no podrà ser superior a 25.000 €.  
1. La implicació d'altres institucions públiques i privades mitjançant aportacions econòmiques en metàl·lic, cogestió d'activitats o cessió d'espais per a les activitats de l'associació es computarà fins a un màxim de 10 punts segons els criteris següents  
  
Cogestió en l'organització de les activitats o cessió gratuïta d'espais: 3 punts.  
Aportacions econòmiques de 1.000 a 5.000 euros: 5 punts.  
Aportacions econòmiques de 5.000 a 10.000 euros: 7 punts.  
Aportacions econòmiques de més de 10.000 euros: 10 punts.  
S'haurà d'acreditar la concessió de l'ajuda, l'òrgan concedent i l'import o l'acord, el compromís o la resolució per la qual es compromet a la participació en la gestió de les activitats o se cedeixen espais.  
No es comptabilitzaran les col·laboracions o cessions d'espais o ajudes concedides per l'Institut Valencià de Cultura.  
2. Quantificació de les activitats (actes públics, convocatòries i publicacions): fins a un màxim de 10 punts.  
S'atorgaran 2 punts per cada jornada, acte, taller, informe o publicació relacionat amb l'audiovisual i que siga d'interés per als socis i sòcies realitzat l'exercici anterior. No es comptabilitzaran les activitats que hagen obtingut ajuda de l'IVC per a organització d'actes, jornades, tallers.  
3. Presència del valencià en l'execució, promoció, publicitat, publicacions, convocatòries i accions de divulgació de les activitats: fins a un màxim de 10 punts.  
4. Viabilitat econòmica del projecte segons el percentatge d'autofinançament, fins a un màxim de 10 punts.  
Pressupost total de l'associació de l'exercici anterior (2022):  
De 15.000 a 20.000 euros: 5 punts.  
Més de 20.000 euros: 10 punts.  
Finançament mitjançant quotes i altres aportacions públiques i privades que puguen acreditar-se, excloent-ne les ajudes rebudes de l'Institut Valencià de Cultura.  
Es computaran les quotes dels socis de tot l'any i també els ingressos previstos, excloent-ne les ajudes de l'IVC, sempre que els compromisos puguen acreditar-se o justificar aqueixes expectatives.  
Del 10 % al 25 % del pressupost anual: 5 punts.  
Més del 25 % del pressupost anual: 10 punts.  
5. Implantació de polítiques igualitàries. Fins a un màxim de 5 punts.  
Si hi ha paritat en la composició de la junta directiva (60-40 %), sense comptar els vocals, 5 punts.  
6. Nombre de dies cotitzats a la Seguretat Social pel personal fix i eventual, l'any anterior al de la publicació de la convocatòria, per a la realització d'activitats pròpies de l'organització i de manteniment de l'associació. Fins a un màxim de 10 punts segons el barem següent:  
  
- De 30 a 90 dies: 5 punts.  
- Més de 90 dies i fins a 270 dies: 7 punts.  
- Més de 270 dies: 10 punts.  
En cas d'haver contractat més d'una persona, se sumaran els dies de tots els contractats.  
7. Nombre de socis. Fins a un màxim de 30 punts segons el barem següent.  
0,20 punts per cada soci persona física (inclou els autònoms).  
0,50 punts per cada soci persona jurídica.  
Alternativament, si així ho expressa l'entitat sol·licitant, podrà valorar-se, en lloc del nombre de socis, la representativitat estimada de l'associació en el seu àmbit d'actuació. De manera que sumarà 30 punts en el cas d'associar el 75 % del total de professionals o empreses del seu àmbit a la Comunitat Valenciana. En el cas de no assolir aqueix 75 %, la puntuació es reduirà proporcionalment. Es considerarà que s'arriba al 75 % quan l'associació sol·licitant siga l'única existent en el seu àmbit professional a la Comunitat Valenciana.  
8. Antiguitat de l'associació. Fins a un màxim de 5 punts. Es valorarà amb 0,5 punts cada any d'antiguitat, sense computar l'any de la convocatòria.  
A fi de baremar la incidència social indicada en el punt anterior, les pedanies tindran la consideració de municipis i es tindrà en compte el padró d'habitants de la pedania en qüestió corresponent a l'últim exercici del qual es disposen de dades.  
En el cas de les pedanies, les entitats sol·licitants hauran d'aportar, juntament amb la sol·licitud, un document municipal expedit per l'ajuntament corresponent, l'extracte d'una publicació municipal o una captura de pantalla de la web de l'ajuntament que acredite la població resident a la pedania. En cas contrari, es computarà el total d'habitants del municipi.  
9. Interés i projecció de les activitats  
Es valorarà la singularitat de les activitats que faça l'associació en relació amb l'àmbit audiovisual i que no hi haja més jornades amb la mateixa temàtica. També es valorarà la qualitat del projecte, la incidència sobre el sector i els organitzadors/participants. Fins a un màxim de 10 punts.  
Per a determinar la quantia de les ajudes en el cas dels festivals de cinema es tindrà en compte una ponderació entre la puntuació total obtinguda (60 %) en relació amb el pressupost de cada activitat en l'exercici anterior (40 %).  
Per a determinar la quantia de les ajudes per a cineclubs, associacions professionals, esdeveniments, concursos i projectes singulars, i també de les ajudes per a la promoció per a competir en els premis «Goya» i «Óscar», el pressupost destinat a cada modalitat es distribuirà segons la puntuació obtinguda per tots els beneficiaris, de manera que, segons el pressupost de la modalitat i la totalitat de punts obtinguts pels beneficiaris, s'adjudique un import per cada punt obtingut, amb els límits màxims per beneficiari estipulats.  
  
Onzé. Resolució provisional  
1. L'òrgan instructor, en vista del contingut de l'expedient i de l'informe en el qual figuren les actes de la comissió de valoració, formularà la proposta de resolució provisional.  
2. La proposta de resolució haurà d'expressar la relació de sol·licitants per als quals es proposa la concessió de la subvenció i la quantia, amb especificació de la puntuació obtinguda i dels criteris de valoració seguits per a calcular-la, com també la proposta de desestimació fonamentada de les altres sol·licituds.  
3. La proposta de resolució provisional es publicarà a la web de l'IVC https://ivc.gva.es/.  
4. Una vegada emesa la proposta de resolució provisional, l'interessat podrà presentar-hi les al·legacions que considere oportunes en el termini de cinc dies hàbils.  
  
Dotzé. Resolució definitiva  
1. La resolució de concessió o de denegació correspondrà a la persona titular de la Direcció General de l'Institut de Cultura.  
2. La resolució haurà de ser motivada d'acord amb el que es preveu en l'ordre de bases i el que es disposa en aquesta convocatòria, fer al·lusió als criteris d'atorgament de les sol·licituds i determinar els projectes subvencionats i la quantia de l'ajuda. La resolució acordarà tant l'atorgament de les subvencions com la desestimació i la no concessió, per desistiment, per renúncia al dret o per impossibilitat material sobrevinguda.  
3. La resolució del procediment es dictarà i es notificarà en el termini màxim de sis mesos comptadors des de la data de publicació de la convocatòria. En tot cas, la resolució esmentada haurà de publicar-se al Diari Oficial de la Generalitat Valenciana, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques i en la pàgina web de l'IVC (http://ivc.gva.es/). Les ajudes concedides també es publicaran en la Base de dades nacional de subvencions.  
En el cas que les sol·licituds presentades no es resolguen en el termini esmentat, els interessats estaran legitimats per a considerar-les desestimades per silenci administratiu negatiu, sens perjudici de l'obligació de l'IVC de resoldre expressament sobre el procediment inclòs en l'LPAC.  
4. De conformitat amb el que s'estableix en l'article 112.3 de la Llei 39/2015, d'1 d'octubre, del procediment administratiu comú de les administracions públiques, no escau interposar recurs en via administrativa contra les disposicions administratives de caràcter general; només escau interposar-hi recurs contenciós administratiu de conformitat amb els articles 8, 14 i 46 de la Llei reguladora de la jurisdicció contenciosa administrativa.  
El recurs contenciós administratiu haurà de presentar-se davant dels jutjats contenciosos administratius del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació al Diari Oficial de la Generalitat Valenciana.  
  
  
Tretzé. Obligacions de les persones beneficiàries  
Seran obligacions comunes de les persones beneficiàries de les ajudes incloses en aquesta convocatòria les que s'indiquen en l'article 11 de l'ordre de bases.  
  
Catorzé. Justificació i pagament de les ajudes.  
1. La persona beneficiària està obligada a presentar, abans del 30 de novembre del 2023, la justificació del compliment de les condicions imposades i de la consecució dels objectius previstos en l'acte de concessió de la subvenció.  
2. La justificació adoptarà la forma de compte justificatiu. El compte justificatiu contindrà, amb caràcter general, la documentació següent:  
  
a) Una memòria d'activitat, segons model normalitzat, amb la qual es justificarà el compliment de les condicions imposades en la concessió de la subvenció, amb indicació de les activitats fetes i dels resultats obtinguts.  
En els casos en què escaiga especificarà les activitats i projeccions fetes en valencià, amb adjunció de fullets, cartells i la documentació il·lustrativa de l'activitat que es considere oportuna.  
En el cas dels cineclubs s'especificarà, a més, si és el cas, quines de les projeccions realitzades corresponen a obres subvencionades per l'IVC en anys anteriors.  
b) Una fitxa pressupostària, segons model normalitzat, amb la qual es justificarà el cost de les activitats fetes. Si és el cas, s'hi adjuntaran en forma d'annex els pressupostos (ofertes) de proveïdors, és a dir, els tres pressupostos que, en aplicació de l'article 31.3 de l'LGS, ha d'haver sol·licitat el beneficiari.  
c) Una relació de justificants, segons model normalitzat.  
d) Dossier únic amb la relació de factures i el pagament corresponent ordenat i numerat segons la relació de justificants.  
3. Compte justificatiu amb informe d'auditor. S'emprarà aquesta modalitat de justificació quan l'import per justificar siga superior a 25.000 euros. En aquests casos, el compte justificatiu anirà acompanyat d'un informe d'un auditor de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes.  
No obstant això, els beneficiaris que hagen de justificar menys de 25.000 euros podran presentar, si així ho consideren, un informe d'auditoria de despeses.  
En el cas que la persona beneficiària no estiga obligada a auditar els seus comptes anuals, la designació de l'auditor de comptes serà realitzada pel mateix beneficiari.  
En tot cas, el beneficiari estarà obligat a posar a la disposició de l'auditor de comptes els llibres, registres i documents que siguen exigibles i a conservar aqueixa informació i documents a fi de satisfer les actuacions de comprovació i control previstes en la Llei.  
La despesa derivada de l'informe d'auditoria tindrà la condició de despesa indirecta subvencionable.  
L'empresa auditora haurà de sotmetre's al que s'estableix en l'Ordre EHA/1434/2007, de 17 maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 de l'RLGS.  
Sens perjudici de tot això, l'IVC podrà requerir a les persones beneficiàries les factures o els documents de valor probatori equivalent en el tràfic jurídic mercantil o amb eficàcia administrativa corresponents a les despeses fetes i, si és el cas, la documentació acreditativa del pagament, a fi de verificar els aspectes de l'informe d'auditoria esmentat que considere oportuns.  
4. El pagament de la subvenció s'efectuarà després que el beneficiari haja justificat la realització de l'activitat per a la qual es va concedir l'ajuda i l'acreditació de la despesa realitzada.  
El pagament s'efectuarà mitjançant transferència bancària, segons les dades de domiciliació bancària aportades per cada beneficiari juntament amb la justificació de l'ajuda.  
Es produirà la pèrdua del dret al cobrament total o parcial de la subvenció en cas de falta de justificació o d'existència d'alguna de les causes de reintegrament establides en l'article 172 de l'LHIS.  
  
5. La subvenció no es podrà pagar si el beneficiari no està al corrent en el compliment de les obligacions tributàries i amb la Seguretat Social o si té la condició de subjecte deutor per resolució de procedència de reintegrament.  
  
Quinzé. Despeses subvencionables  
Seran considerades despeses subvencionables les que s'indiquen en l'article 12 de les bases.  
  
Setzé. Pla de control  
El pla de control aplicable a aquestes ajudes és el que es preveu en l'article 16 de les bases.  
  
Desseté. Annexos  
Aquesta resolució inclou els dos annexos que s'indiquen a continuació:  
Annex I. Sol·licitud  
Annex II. Model de domiciliació bancària  
Dihuité. Eficàcia  
Aquesta resolució produirà efectes l'endemà de publicar-se al Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei reguladora de la jurisdicció contenciosa administrativa, contra aquest acte, que posa fi a la via administrativa, es pot recórrer potestativament en reposició o bé s'hi pot presentar directament un recurs contenciós administratiu en els terminis i davant dels òrgans que s'indiquen a continuació:  
  
1. El recurs de reposició s'haurà d'interposar davant de la Direcció General de l'IVC, en qualitat d'òrgan competent per a concedir les ajudes, en el termini d'un mes comptador des de l'endemà de la publicació al Diari Oficial de la Generalitat Valenciana.  
2. El recurs contenciós administratiu haurà de presentar-se davant dels jutjats contenciosos administratius de València en el termini de dos mesos comptadors des de l'endemà de la publicació al Diari Oficial de la Generalitat Valenciana.  
  
València, 21 de juny de 2023. El director general de l'Institut Valencià de Cultura: Abelardo Guarinos Viñoles.